遊海雲山
作者：喻汝礪
朝代：宋

paragraphs: 渺渺天宇初，便復有此山。
清晨及兹遊，遐想百代前。
來者幾何人，當時各爲歡。
淑質揚妙舞，哀絲遞清彈。
樂事坐如昨，芳歲已屢殫。
向來所遊人，落葉不復還。
迥然散遠目，感之爲長嘆。
竹林遥舊所，鵲巢豈昔眠。
念誰常久存，而不任所緣。
破涕聊一怡，山川却萋妍。
未知後世事，誰復當來旋。